သင်ခန်းစာ (၂)

အပြစ်ကမ္ဘာ၌ရှိသောသေခြင်းတရား

အောက်တိုဘာလ ၁ - ၇

ဥပုသ်နေ့မွန်းလွဲပိုင်း အောက်တိုဘာလ ၁ ရက်

ဖတ်ရန်ကျမ်းချက်များ။ က၊ ၂း၁၆၊၁၇။ က၊ ၃း၁-၇။ ဆာ၊ ၁၁၅း၁၇။ ယောဟန်၊ ၅း၂၈၊၂၉။ ရောမ၊ ၅း၁၂။ ၂ကော၊ ၅း၂၁။

အလွတ်ကျမ်းချက်

‘‘ဤအကြောင်းအရာဟူမူကား၊ အပြစ်တရားသည် တစ်ယောက် သော သူအားဖြင့် ဤလောကသို့ဝင်၍ အပြစ်တရားအားဖြင့် သေခြင်း တရား ဝင်သည်နှင့်အညီ၊ လူအပေါင်းတို့သည်အပြစ်ရှိသောကြောင့် သေခြင်းသို့ ရောက်ရကြ၏’’ (ရောမ၊ ၅း၁၂)။

ခရစ်တော်သည် စကြဝဠာတည်ရှိလာရန်နှင့် ကမ္ဘာကြီးဖြစ်တည်လာရန် အရေးပါသောသူတစ်ဦးဖြစ်သည် (ယောဟန်၊ ၁း၁-၃၊ ၁ဝ။ ကောလောသဲ၊ ၁း၁၆။ ဟေဗြဲ၊ ၁း၂)။ သို့သော်လည်း ထာဝရဘုရားသည် ခရစ်တော်ကိုဂုဏ်ပြု ချီးမြှင့်လျက် ကမ္ဘာကြီးကိုဖန်ဆင်းခြင်း၌ အတူတကွပါဝင်ရန် ကြေညာခြင်းပြုသည်နှင့် ‘‘လူစီဖာသည် ဒေါသ ထွက်ကာ မနာလိုမှုအပြည့်ဖြင့် ယေရှုခရစ်ကို အငြိုးအတေး ထားတော့သည်’’သို့ဖြစ်၍ ကိုယ်တော်ကို ဆန့်ကျင်မှု ပြုလာတော့သည်။

ကောင်းကင်မှနှင်ထုတ်ခံရပြီးနောက် စာတန်သည်ဆုံးဖြတ်ချက်တစ်ခု ကို အပိုင်အနိုင်ချလိုက်သည်။ အာဒံနှင့်ဧဝတို့၏ပျော်ရွင်မှုအားလုံးကို ဖျက်ဆီး ပစ်မည်ဖြစ်သည်။ မြေကြီးပေါ်၌ရှိသောလူသားများဒုက္ခရောက်လျှင် ကောင်းကင်ဘုံအရှင်သည်လည်း စိတ်မချမ်းသာနိုင်တော့ဟုယူဆကာ စာတန်စိတ်ကူးယဉ် မိသည်မှာ အကယ်၍ အာဒံနှင့်ဧဝတို့ကို နား မထောင်ခြင်း အားဖြင့်ကျဆုံးသွား စေနိုင်လျှင် ဘုရားသခင် ကိုယ်တော်တိုင် ကရုဏာတော်တစ်စုံတစ်ရာထားပြီး ခွင့်လွတ်ပေး လိမ့်မည်။ ထိုအခါမှာ သူနှင့်ကျရှုံးခဲ့သောကောင်းကင်တမန်အပေါင်း တို့သည်လည်း မျှတစွာပြန်လည်စီရင်ပေးသည့်အနေဖြင့် ဘုရားသခင်၏ ကရုဏာတော်ကို သူတို့လည်းရပိုင်ခွင့်ရှိမည်ဟုကြံစည်ကာ လုပ်ဆောင် တော့သည် စာတန်၏မဟာ ဗျူဟာလှည့်ကွက်ကို ဘုရားရှင် သိရှိတော် မူ၍ အာဒံနှင့်ဧဝအားစုံစမ်းခြင်းကို လုုံးဝအယုံအကြည်မရှိလက်မခံရန် အသေအချာသတိပေးထားခဲ့သည် (က၊ ၂း၁၆၊၁၇)။ အဓိပ္ပာယ်မှာ ကမ္ဘာကြီးသည်လည်း မည်သည့်အနာအဆာမရှိ ပြည့်စုံနေသော အချိန်ဖြစ်နေလင့်ကစား လူသားများနားထောင်မှုရှိရန် လိုအပ် ကြောင်းကို ရှင်းလင်းစွာသွန်သင်ထားသည်။

ယခုအပတ်သင်ခန်းစာတွင် အာဒံနှင့်ဧဝတို့ကျရှုံးခြင်းအကြောင်းကို ပြန်လည် ကြည့်ရှုခြင်းဖြင့် အပြစ်နှင့်သေခြင်းသည် လောကကို မည်သို့ စိုးမိုး သွားကြောင်းနှင့် ဘုရားသခင်သည် မျှော်လင့်ခြင်း မျိုးစေ့ကို လူသားမျိုးနွယ် အတွက်စိုက်ပျိုးပေးပြီး ဧဒင်ဥယျာဉ်သို့ ပြန်လည် ခေါ်ဆောင်သွားမည့်အကြောင်း ဖြစ်သည်။

တနင်္ဂနွေနေ့ အောက်တိုဘာလ ၂ ရက်

အားတင်းရသောထုတ်ပြန်ချက်

‘‘ကမ္ဘာကြီးသည် ဘုရားရှင်ဖန်ဆင်းပြီးခါစပြည့်စုံလှပါသည် (က၊ ၁း၃၁)။ အာဒံနှင့်ဧဝတို့သည်လည်း သေခြင်း၊ သေဆုံးသွားခြင်း၏ အဓိပ္ပာယ် ကိုလုံးဝနားမလည်ခဲ့ပါ။ ဘုရားသခင်သည် ဧဒင်ဥယျာဉ် တော်သို့ကြွလာ၍ အာဒံနှင့်ဧဝတို့ကို ကျပ်တည်းစွာသတိပေးခဲ့သည်။ ‘‘ထာဝရအရှင်ဘုရားသခင် ကလည်း၊ ကောင်းမကောင်းကို သိကျွမ်းရာ အပင်မှတစ်ပါး၊ အပင်တို့၏အသီးကို သင်သည်စားရသောအခွင့်ရှိ၏။ ထိုအပင်၏အသီးကို ကားမစားရ၊ စားသောနေ့တွင် ဧကန်အမှန် သေရမည်ဟု လူကိုပညတ်ထား တော်မူ၏’’ (က၊ ၂း၁၆၊၁၇)။

က၊ ၂း၁၆၊၁၇ သည် ဧဒင်ဥယျာဉ်တော်အတွင်း ထာဝရဘုရားသည် လူသားများကိုလွတ်လပ်စွာရွေးချယ်ခွင့်ပေးထားကြောင်း ရှင်းလင်းစွာ ဖော်ပြ ထားသည်။ သို့ဖြစ်လျှင် ဘုရားရှင်သည် အဘယ်ကြောင့် သတိပေးခြင်းအမှုကို ပြုရန်လိုအပ်ဦးမည်လား။ အကယ်၍သာ လွတ်လပ်စွာရွေးပိုင်ခွင့်ပေးထားလျှင် သတိပေးရန် မလိုဟု အထင်ရှိ နေသလား။ လွတ်လပ်စွာရွေးခွင့်မရှိခြင်းကြောင့်လား။

--------------------------------------------------------------------------------------------------

ဘုရားရှင်မှသတိပေးပြီးနောက် မကြာမီစာတန်သည် မြွေ၏ ပုံသဏ္ဉာန် အသွင်ကိုယောင်ဆောင်ကာ ဧဒင်ဥယျာဉ်ထဲသို့ဝင်လာခဲ့သည်။ ဧဝသည် မြွေကြီးတစ်ကောင်တားမြစ်ထားသောအသီးကို မြိန်ရေရှက်ရေ အငမ်းမရ စားနေသော်လည်း မသေဘဲပျော်ရွင်နေကြောင်းကိုတွေ့ရသည်။ ‘‘စာတန်သည် တားမြစ်ထားသောအသီးကိုစားသော်လည်း’’ မည်သို့မျှ မဖြစ်ကြောင်းကို ဧဝတွေ့နေရသည်။

က၊ ၃း၁-၄ ကိုဖတ်ပြီး ဧဝ၏နေရာ၌ သင့်ကိုသင်သဘောထား ကြည့်ပါ။ ထိုစကားသံများသည် သင့်ကိုမည်မျှအားရစေမည်နည်း။

--------------------------------------------------------------------------------------------------

လူသား၏အမြင်ရှုထောင့်မှကြည့်သော်၊ စာတန်ထောက်ပြ ရှင်းလင်းသောစကားသည် ဘုရားသခင်၏ပညတ်ချက်နှင့်စာလျှင် ပို၍ ယုံကြည်စရာ ကောင်းနေသည်။ ပထမဦးဆုံးကမ္ဘာကြီးပေါ်၌ သဘာဝ တရား အလျောက်အပြစ် မရှိ၊ သေခြင်းမရှိအခြေအနေ၌ရှိနေသည်။ ဒုတိယ အချက်မှာ မြွေသည်တားမြစ် သောအပင်၏ အသီးကို မြိန်ရေရှက်ရေစားနေပါသော်လည်း မည်သည့်ထူးခြားမှု မျှမရှိ၊ ပျော်ရွင်နေသည်။ ထိုကြောင့် ဧဝသည်ထိုအခွင့်အရေးကို အဘယ်ကြောင့် လက်လွတ်ခံပြီးနေသင့်မည်နည်း။ သူမလည်းမြွေကဲ့သို့ပျော်ရွင်ဝမ်းမြောက်စွာ စားရမည်ဖြစ်သည်။ ဘုရားရှင် တားမြစ်ပညတ်ထားချက်တို့သည် တမင်ချုပ်ချယ်ပြီး အဓိပ္ပာယ်မဲ့ လှသော ပညတ်ဟုထင်ရှားနေသည်။

အကြောင်းမကောင်းလှစွာ ဘုရား၏ပညတ်စကားနှင့်စာတန်၏ တိုက်တွန်းစကားအကြားဆုံးဖြတ်ရတော့သည်။ ဧဝသည် အခြေခံ ကျသော စည်းကမ်းချက်သုံးချက်ကို လျစ်လျူရှုထားတော့သည်။ (၁) လူသားတို့၏ ယူဆချက်တို့သည် ဝိညာဉ်ရေးရာ၌အလုံခြုံဆုံး မည်သော အခါမျှမဖြစ်နိုင်။ (၂) ထာဝရဘုရားရှင်၏နှုတ်ကပတ်တော်သည် လက်တွေ့မကျ၊ အဓိပ္ပာယ်မရှိ ဟုကျွန်ုပ်တို့အထင်ဖြစ်လာစေမည်။ သို့သော် အမြဲမှန်ကန်လျက် အနှစ်သာရ ပြည့်ဝနေသည်။ (၃) အရာဝတ္ဃုအချို့တို့၌ အဆိပ်အတောက်မရှိ၊ အန္တရာယ် မပြုနိုင်၊ မည်သည့်အမှားအယွင်းတစ်စုံတစ်ရာမျှမရှိသော်လည်း ဘုရားရှင်သည် စမ်းသပ်ခြင်းအတွက် ထိုအရာဝတ္ထုကိုအသုံးပြုတတ်သည်။ လူတို့၌ နားထောင် ခြင်းရှိမရှိ ပြသလိုသောသဘောဖြစ်သည်။

ဧဒင်ဥယျာဉ်မှဧဝရင်ဆိုင်ခဲ့ရသောပြသနာမျိုးသည် တစ်ကြိမ် တစ်ခါနှင့် ပြီးမြောက်သွားခဲ့ပြီဟု ကျွန်ုပ်တို့မမှတ်ယူသင့်ပါ။ နေ့ရက်အစဉ်၊ အချိန်နာရီ တိုင်း ကျွန်ုပ်တို့သည်လည်း ဘုရားစကားသည်တစ်ဖက် (လူကြိုက်များသော ပညတ်မဟုတ်) နှင့် ပတ်ဝန်းကျင် ယဉ်ကျေးမှု ဓလေ့သည် တစ်ဖက်အပြိုင်အဆိုင် စပ်ကြား၌ ကျွန်ုပ်တို့ ရွေးချယ် ဆုံးဖြတ်နေရဆဲဖြစ်သည်။ ကျွန်ုပ်တို့၏ရွေးချယ် ခြင်းသည် ထာဝရ ကာလအတွက် အကျိုးဆက်သက်ရောက်သွားပေမည်။

မည်သည့်နည်းလမ်းများဖြင့် ကျမ်းစာမှရှင်းလင်းလှစွာ သွန်သင်ထား သောအရာသည် လောက၏လမ်းစဉ်နှင့် ရှုပ်ထွေးနေ ပါသနည်း။

တနင်္လာနေ့ အောက်တိုဘာလ ၃ ရက်

မြွေ၏လိမ်လည်ခြင်းကိုခံရသည်

‘‘က၊ ၃း၁-၇ ကိုဖတ်ပါ။ ဧဝသည် ဘုရားစကားနှင့်မြွေ၏စကားကို ရွေးချယ်ရန် မည်သည့်ထင်ရှားသောအချက်ကိုကြည့်၍ ရွေးချယ်ခဲ့ သနည်း။

--------------------------------------------------------------------------------------------------

က၊ ၃ သည် စုံစမ်းခြင်းအတွက်၊ စိတ်ဓာတ်စစ်ဆင်ရေး ပညာအတွက် အရှင်းလင်းဆုံးဥပမာအကြောင်းဖြစ်သည်။ ဘုရားရှင်မှ အာဒံနှင့်ဧဝအား ကောင်း မကောင်းသိကျွမ်းရာ တားမြစ်ထားသော အပင်၏အသီးကိုစားလျှင် ဧကန်မုချ ပင်သေရမည်ဟု သတိပေး ထားသည် (က၊ ၂း၁၆၊၁၇)။ မြွေသဏ္ဉာန်ဟန်ဆောင် ထားသော စာတန်သည်လည်း ဗျူဟာမျိုးစုံသုံးကာ ဧဝအား အပြစ်ပြုရန် ဆွဲယူ သည်။

ပထမဦးဆုံးဘုရားရှင်တားမြစ်ထားချက်ကို ဆွဲယူကာ အသုံးပြု ခဲ့သည်။ စာတန်သည်ဧဝအား ‘‘သင်တို့သည် ဥယျာဉ်၌ ရှိသမျှသော အပင်တို့၏အသီးကို မစားရဟု ဧကန်စင်စစ် ဘုရားသခင်မိန့်တော် မူသလော’’ (က၊ ၃း၁)။ ဧဝ သည်လည်း သီးသန့်တားမြစ်သော အပင်၏အသီးကိုသာမစားရကြောင်းပြန်လည် ဖြေဆိုခဲ့သည်။ ထို အပင်၏အသီးကိုစား၍သော်လည်းကောင်း၊ ထိတို့၍သော် လည်းကောင်း မပြုရ၊ ပြုလျှင်သေရမည်ဟုပြန်ပြောခဲ့သည်။

စာတန်သည်ဆက်လက်၍ ဘုရားရှင်၏ အမိန့်ထုတ်ပြန်ချက် အပေါ် ဆန့်ကျင်စကားဆိုသည်မှာ ‘‘မြွေကလည်း၊ သင်တို့သည် ဧကန် အမှန် သေရမည် မဟုတ်’’ (က၊ ၃း၄)။နောက်ဆုံး၌စာတန်သည် လူလင်မယား အာဒံနှင့်ဧဝတို့၏ဥာဏ်ပညာ တိုးတက်ကြီးပွားခြင်းကို ချုပ်ချယ် တားဆီးပြီး လွတ်လပ်မှုကိုဖိနှိပ်သောဘုရားဟု ထာဝရဘုရားကို အပြစ်တင်တော့သည်။ လူလိမ်စာတန်၏ကန့်ကွက်ဝေဖန်ခြင်း၌ ‘‘အကြောင်းမူကား၊ ထိုအသီးကိုစားသောနေ့၌ သင်တို့သည် မျက်စိ ပွင့်လင်းလျက် ကောင်းမကောင်းကိုသိ၍၊ ဘုရားသခင်ကဲ့သို့ ဖြစ်ကြ လတ္တံသည်ကို ဘုရားသခင် သိတော်မူသည်ဟု မိန်းမအား ဆိုလေ၏’’ (က၊ ၃း၅)။

ဧဝသည်စာတန်၏လှည့်ကွက် အကျပ်အတည်းစည်းဝိုင်းတွင်းသို့ ကျသွားတော့သည်။ ထိုအချိန်၌သူမသည် ဘုရားအပေါ်သစ္စာထား၍ ငြင်းဆို မည်လား၊ စာတန်၏ဆွဲဆောင်မှုနောက်လိုက်မည်လား ဝေခွဲ နေရသည်။ ဘုရားရှင် ၏စကားအပေါ်သံသယဝင်လာသည်။ သူမ၏ ကိုယ်ပိုင်ခံယူချက်ကို အားကိုး လာသည်။ လက်တွေ့ကျသောနည်းလမ်းကို ကိုယ်တိုင်သုံးသပ်ကြည့်လာသည်။ ပဋိပက္ခဖြစ်လာသော အဆိုနှစ်ရပ် အကြား ဆုံးဖြတ်ရတော့မည်။

ပထမဦးဆုံးသူမ၏သုံးသပ်ချက်မှာ အာဟာရအတွက်ရှုထောင့်မှ ဖြစ်သည်။ ‘‘အသီးသည်စားဖွယ်ကောင်း၏၊’’ ဒုတိယအချက်မှာ ‘‘အမြင်၏ ဆွဲဆောင်မှု၊’’ ‘‘အသီး၏အဆင်းသဏဥာန်လှ၏၊’’ တတိယအချက်မှာ လက်တွေ့ ကျသောသဘောအဖြစ် ‘‘အသီးသည်ပညာတိုးပွားစေသောငှာ နှစ်သက်ဖွယ်သောအသီးဖြစ်၏။ သို့ဖြစ်၍ သူမ၏စိတ်ထဲ၌ စာတန်၏ စကားသည် အလေး သာသွားခဲ့သည်။ ဘုရားရှင် တားမြစ်ထားသော အပင်၏အသီးကို ယူ၍စားလေ သည်။ အကြောင်းမလှခဲ့ရသည့် ဧဝ၏ လုပ်ဆောင်ချက်ဖြစ်သည်။

အချို့သောသူများက ၁သက်၊ ၅း၂၁ ၏သွန်သင်မှုကိုယူ၍ မစူးစမ်း မရှာဖွေလျှင် ဥာဏ်ပညာမရဟုသဘောထားကြပြန်သည်။ သို့သော် ဧဒင်ဥယျာဉ်၌နေထိုင်သောအာဒံနှင့်ဧဝအတွက် စာတန်လှည့်ဖြားသော ရရှိမည့်ဥာဏ်ပညာ သည် အလွန်ထိခိုက်နစ်နာ အန္တရာယ် ဖြစ်စေသော အရာဖြစ်သည်။ အချို့သောအရာများကို ကျွန်ုပ်တို့မသိလျှင် ပို၍ ကောင်းသည်၊ သိရန်မလိုပါ။

လေ့လာခဲ့သောအကြောင်းအရာနှင့်ပတ်သက်၍ ကျွန်ုပ်တို့၏ ခွဲခြမ်း စိတ်ဖြာခြင်း၊ သုံးသပ်ခြင်းမှားလျှင် အပြစ်ရောက်စေသော ရွေးချယ်မှုမျိုးကို ဖြစ်စေတတ်ပါသလား။

အင်္ဂါနေ့ အောက်တိုဘာလ ၄ ရက်

သင်တို့သည်ဧကန်အမှန်သေရမည်မဟုတ်

က၊ ၃း၄ ကိုဖတ်ပါ။ ထိုကဲ့သို့လိမ်လည်ခြင်းမျိုးသည် ခေတ်အဆက် ဆက် မည်သို့လက်ဆင့်ကမ်းလိမ်လည်လာသနည်း။

--------------------------------------------------------------------------------------------------

အလွန်ထိရောက်အားကောင်းသော ထိုလိမ်လည်ခြင်းများအနက် ဝိညာဉ် မသေနိုင်ဟုလိမ်လည်ခြင်းသည် အထိရောက် အအောင်မြင်ဆုံး နည်းဖြစ်သည်။ ထိုယုံကြည်မှုသည် ရှေးဘာသာ အယူများနှင့် အတွေး အခေါ်ပညာများတွင် အထူးရေပန်းစားသောလိမ်လည်ချက်ဖြစ်သည်။ ရှေးအီဂျစ်ခေတ်၌ မံမီရုပ် အလောင်းများကိုစီမံထားရှိပြီး ပိရမစ် ဗိမာန်များဆောက်တည်ကာ သေသေချာချာ ကျကျနနသိမ်းဆည်း ကြသည်။ ခန္ဓာသေသော်လည်းဝိညာဉ်ရှိနေသည်ဟု ယုံကြည်သက်ဝင် စေသည်။

ထိုအစဉ်အလာကို ဟေလသအတွေးအခေါ် ပညာခေတ်စားချိန် အခါ၌လည်း ဆက်လက်ထိန်းသိမ်းထားခဲ့သည်။ ဥပမာ ပလက်တို၏ ပြန်လည်တည်ဆောက်ရေးအစီအစဉ်၌ ဆိုကရေးတီးသည် ဂလောခွန် ကိုဤသို့မေးခွန်းထုတ်ခဲ့သည်။ ‘‘ဝိညာဉ်ကသေလည်းမသေနိုင်ဘူး၊ ပျက်လည်း မပျက်စီးဘူးဆိုတာ ခင်ဗျားသတိမထားမိဘူးလား။’’ ပလက်တို၏ ဖီဒို အစီအစဉ်မှာလည်း ဆိုကရေးတီးသည် ထိုသဘောထား ကိုပြန်၍ တိုက်တွန်း ပေးခဲ့ပြန်သည်။ ဝိညာဉ်ဆိုတာမသေနိုင်ဘူး။ မပျက်စီးနိုင်ဘူးဟုဆိုကာ ကျွန်ုပ်တို့၏ဝိညာဉ်အားလုံးသည် မရဏာ နိုင်ငံတွင် အမှန်ရှိနေရလိမ့်မည်။’’ ထိုသို့ အတွေးအခေါ်ခံ ယူချက် အပေါင်းတို့သည်လွမ်းမိုးလာကာ ခရစ်ယာန်များရှိလာသည် နောက်ပိုင်း မှာပင် ရေပန်းစားခဲ့သည်။ သို့သော် ထိုအယူအဆသည် နဂိုမူလ ရှိနင့်ပြီးသားအယူအဆထက်စောပြီး ဧဒင်ဥယျာဉ်ကစတင်ပေးခဲ့သည် စာတန်၏မူပိုင်လိမ်လည်နည်းကြီးဖြစ်သည်။

ဧဒင်ဥယျာဉ်၏လိမ်လည်မှု၌ စာတန်သည်ဧဝကိုရဲရဲကြီး အာမခံချက် ပေးခဲ့သည်။ ‘‘သင်တို့သည် ဧကန်အမှန်သေရမည်မဟုတ်’’ (က၊ ၃း၄)။ ဘုရားသခင်က သင်တို့သည် အမှန်သေကြ ရမည် ဟုမိန့်တော်မူချက်ကို စာတန် မှပြောင်းပြန် အယုံသွင်းခဲ့ခြင်း ဖြစ်သည်။

ဝိညာဉ်သည် မသေနိုင်ပါဟုပြောဆိုနေမှုအပေါ် အောက်ပါ ကျမ်းချက် များမည်သို့ဆိုထားသနည်း။ ယင်းနောက်မှာ ထိုလိမ်လည်ခြင်း ကြီးကို ကျွန်ုပ်တို့ မည်သို့ရင်ဆိုင်မည်နည်း (ဆာ၊ ၁၁၅း၁၇။ ယောဟန်၊ ၅း၂၈၊၂၉။ ဆာ၊ ၁၄၆း၄။ မသဲ၊ ၁ဝး၂၈။ ၁ကော၊ ၁၅း၅၁-၅၈)။

--------------------------------------------------------------------------------------------------

စာတန်၏လိမ်လည်ခဲ့သောဝိညာဉ်မသေနိုင်အယူကို ယခုခေတ် မှာပင် ဆက်လက်စွဲကိုင်ထားကြသည်။ စာအုပ်စာပေများ၊ ရုပ်ရှင် ဇာတ်ကားများ၊ တီဗွီအစီအစဉ်များတို့သည် ယင်းအယူကို ဆက်လက် ကိုင်ဆွဲအားပေးနေဆဲဖြစ် သည်။ ၎င်းတို့၏အဆိုမှာ လူတို့သည် သေသွားသော်လည်း အခြားဘဝဖြစ်စဉ်သို့ ကူးပြောင်း သွားရ ခြင်းဖြစ်သည်။ ဝမ်းနည်းစရာအလွန်ကောင်းသည့်အချက်မှာ ခရစ်ယာန် တော်တော်များများတို့၏ တရားဟောပလ္လင်ပေါ်၌ ထိုသို့ ကြွေးကြော် ဟောပြောနေကြသည်။ ယင်းအမှားကြီးကို မြိန်ရေရှက်ရေ ဟောပြော သူ များစွာ ရှိနေကြသည် သိပ္ပံပညာသည်လည်း ပါဝင်အားဖြည့် ပေးလိုက်သေးသည်။ အမေရိကန်ပြည်ထောင်စု၌ရှိသော အဖွဲ့အစည်း တစ်ခုသည် နည်းပညာတစ်ရပ်ကို ကြိုးစားဖန်တီးနေသည်။ သေလွန် သူများနှင့်ပြန်၍ဆက်သွယ်နိုင်ရန် သေလွန် သွားသောသူသည် အခြားဘဝ၊ အခြားသတ္တဝါတစ်မျိုးမျိုးအဖြစ် ရှိနေမည်လားဟု မိမိတို့၏ ယုံကြည်ချက်ကိုကြိုးစားအေကာင်အထည်ေဖာ်ကြသည်။ယင်းမှားယွင်းသောယုံကြည်ချက်ကြီးသည် လူ့သမိုင်းကြောင်း၏နောက်ဆုံး ကာလ အချိန်၌ အပြင်းထန်ဆုံးလက်နက်တစ်ခုအဖြစ် လိမ်လည်ခြင်း ပြုမည်မှာ သံသယစိတ်ရှိရန်မလိုပါ။

သင်၏ထုံးစံဓလေ့အကြားကို လိမ်လည်မှုကြီးသည် မည်သို့ တိုးဝင် နေသနည်း။ အဘယ်ကြောင့် ကျွန်ုပ်တို့သည်အညာမခံရအောင် ဘုရားရှင်၏ နှုတ်ကပတ်တော်ကို သေသေချာချာဖတ်ရှုသင့်ပါသနည်း။

ဗုဒ္ဓဟူးနေ့ အောက်တိုဘာလ ၅ ရက်

အပြစ်၏အခ

က၊ ၃း၇-၁၉ နှင့် ရောမ၊ ၅း၁၂ ကိုအခြေပြုလေ့လာလျှင် အပြစ်၏ အခသည် မည်သည့်အရာဖြစ်သနည်း။

--------------------------------------------------------------------------------------------------

ဧဝသည် စာတန်၏အပြောအဆိုညှို့ကွင်းတွင်မိနေပြီဖြစ်၍ ရုန်းထွက် ရန်မလွယ်တော့ပါ။ သူမစီးမျောနေသောလမ်း၏အဆုံး အကျိုးဆက်ကို မတွက် နိုင်တော့ပါ။ တားမြစ်သောအသီးကိုစားခြင်းသည် ပုံဆောင်ချက်တစ်ခုမဟုတ်။ နားထောင်မှုမရှိလျှင် ဧဝ၏အပြုအမူသည် ဘုရားကိုသစ္စာစောင့်ခြင်းထက် စာတန်ကိုသစ္စာခံသွားခြင်းပင်ဖြစ်သည်။

က၊ ၃ သည် အာဒံနှင့်ဧဝတို့၏ကျဆုံးခန်းကို ဖော်ပြပေး ထားသည်။ လိုက်ပါလာသောအကျိုးအခအချို့ကိုလည်း ဖော်ပြလိုက် သည်။ ဘုရားတရား ရှုထောင့်ဖြင့်ကြည့်လျှင် သူတို့နှစ်ဦးလုံးသည် ဘုရားရှင်ကိုကြောက်ရွံ့ကြသည်။ ကိုယ်တော်မမြင်ရအောင် ပုန်းနေ ကြသည် (က၊ ၃း၈)။ လူမှုရေးအမြင်အရ ကြည့်လျှင် သူတို့သည် လိပ်ပြာမလုံ ဖြစ်နေကြသည်။ တစ်ဦးအပေါ်တစ်ဦး အပြစ်ဆိုလာကြသည် (က၊ ၃း၇၊ ၉-၁၃)။ ခန္ဓာကိုယ်ခံစားချက်အရ၊ ချွေးသီး ချွေးပေါက်များ ကျလာသည်။ ခန္ဓာကိုယ်ကိုက်ခဲလာသည်။ သေလုမြောပါး အထိ ခံစားလာရသည် (က၊ ၃း၁၆-၁၉)။ သက်ရှိသဘာဝတရားအားလုံး ဆုတ်ယုတ်သွားတော့သည် (က၊ ၃း၁၇၊၁၈)။

ဧဒင်ဥယျာဉ်သည်လည်း နဂိုလှပချစ်စဖွယ်ပုံစံမျိုး၊ နှစ်လိုဖွယ် အရပ်မျိုးမှ ရွေ့လျော့ပျက်စီးစပြုလာတော့သည်။ ‘‘ပန်းကလေးများ၊ သစ်ရွက်များ ညှိုးနွမ်းကာ တဖြုတ်ဖြုတ်ကြွေကျနေသည်ကိုမြင်ရသော အာဒံနှင့်ဧဝတို့သည် ပျက်စီးရတော့မည်ဟု နိမိတ်ပြနေကြောင်း သိရသောအခါ၊ ယခုကာလလူများ သေခြင်းကိုမြင်ရ၍ ဝမ်းနည်းငိုကြွေး ခံစားရသည်ထက် အာဒံနှင့်ဧဝတို့သည် ထိုထက်ပိုသော အူတွင်း အသည်းတွင်းမှ လှိုက်ကာလှိုက်ကာ ခံစားနေရပြီး ညည်းညူ ငိုကြွေး ကြတော့သည်။ သေခြင်းတရားဝင်လာကြောင်းကို နွမ်းကြွေ သွားသော ပန်းကလေးများမှ စတင်ကိုယ်စားပြုပြသနေပါသည်။ သစ်ပင်ကြီး များအရွက်ကြွေကျရသောအခါတွင် သူတို့၏စိတ်ထဲ၌ သက်ရှိသတ္တဝါ အားလုံးသေကြရတော့မည်ကို သဘောပေါက်လိုက်သည်’’

အာဒံနှင့်ဧဝသည် ရုတ်တရက်ချက်ချင်းသေဆုံးခြင်းမဟုတ်ပါ။ အသက် ရှင်၍နေသေးသော်လည်း ထိုနေ့ထိုအချိန်မှာပင် သေဒဏ် အမိန့်ချ ခြင်းခံလိုက် ရပြီ။ ဘုရားရှင်သည်အာဒံအား ‘‘သင်ထွက်ရာမြေသို့ မပြန်မီတိုင်အောင်၊ သင်၏ မျက်နှာမှချွေးထွက်လျက်၊ အစာကိုစားရမည်။ အကြောင်းမူကား၊ သင်သည် မြေမှုန့်ဖြစ်၍၊ မြေမှုန့်သို့ပြန်ရမည်ဟု မိန့်တော်မူ၏’’ (က၊ ၃း၁၉)။ အပြစ်သို့ ကျရှုံးခြင်းသည် လူသားမျိုးနွယ် တစ်ရပ်လုံးကို အကျိုးဆက်သက်ရောက် သွားသည်။ တမန်တော်ကြီး ရှင်ပေါလု၏ရှင်းဆိုချက်အရ ‘‘ဤအကြောင်းအရာ ဟူမူကား၊ အပြစ်တရားသည် တစ်ယောက်သောသူအားဖြင့် ဤလောကသို့ဝင်၍ အပြစ်တရားအားဖြင့် သေခြင်းတရားဝင်သည်နှင့်အညီ လူအပေါင်း တို့သည် အပြစ်ရှိသောကြောင့် သေခြင်းသို့ရောက်ရကြ၏’’ (ရောမ၊ ၅း၁၂)။ ဝမ်းနည်းခြင်း၊ နာကျင်ခြင်းခံစားချက်များသည် ခေတ် အဆက်ဆက် သို့သက်ရောက်တည်ရှိလာခဲ့သည်။ ယနေ့ကျွန်ုပ်တို့ ခံစား နေရခြင်းသည် ဧဒင်ဥယျာဉ်မှပြသနာ၏ အကျိုး ဆက် ဖြစ်သည်။ ကျေးဇူးတင်ရန်အလွန်ကောင်း သောအချက်မှာ ယေရှုရှင်သည် ကပ်တိုင်လမ်းကိုရွေးချယ်ကာ ကျွန်ုပ်တို့အားလုံး အတွက် ထာဝရအသက်မျှော်လင့်ချက်အလင်းကို ကမ္ဘာမြေသို့မီးမောင်းထိုး ပေးနေ သည်။ နောက်ထပ်အပြစ်သည် လုံးဝပြန်၍ ပေါ်လာစရာမရှိ တော့ပါ။ လုံးဝအဆုံးသတ်သွားပြီ။

ဧဝ၏အတွေ့အကြုံမျိုးကို ပြန်၍ဆင်ခြင်မိသော် မည်သည့် သင်ခန်းစာ မျိုးရရှိသနည်း။ ကိုယ်ပြုသောအပြစ်ကြောင့် ရလဒ် အမြဲရှိပါသလား။

ကြာသပတေးနေ့ အောက်တိုဘာလ ၆ ရက်

ပထမဦးဆုံးသောဧဝံဂေလိကတိတော်

က၊ ၃း၁၅၊ ၂၁ ကိုဖတ်ပါ။ လူသားအတွက် မည်သည့်မျှော်လင့် ချက်မျိုးကို တွေ့ရှိနိုင်သနည်း။

--------------------------------------------------------------------------------------------------

က၊ ၃ သည် ကမ္ဘာကြီးအပြစ်တွင်းကျရောက်သည်နောက် အလွန် ကြောက်ဖွယ်အကြောင်းအရာများဖြစ်လာမည်ကို ဖော်ပြပေးခြင်း ဖြစ်သည်။ အရာခပ်သိမ်းသည်ပြောင်းလဲသွားခဲ့သည်။ အာဒံနှင့်ဧဝ တို့ သည်လည်း ကမ္ဘာကြီး တည်ရှိခဲ့သောအခြေအနေနှင့် ဖြစ်ပျက်လာမည့် အခြေအနေကို နှိုင်းယှဉ်ရှုစား သွားရမည်ဖြစ်သည်။

သို့သော် ဒုက္ခဆင်းရဲအတွင်းမှာပင် ဘုရားရှင်သည် သူတို့အား ပစ္စုပ္ပန်အာမခံချက်နှင့်အနာဂတ်မျှော်လင့်ချက်ကိုပေးခဲ့သည်။ ပထမဦးဆုံး ဘုရားရှင်သည် မြွေကိုကျိန်ဆိုလိုက်ရာမှ မေရှိယအရှင်ကြွလာ၍ ကယ်တင်ခြင်း ကျေးဇူးကို လူသားတို့ခံယူရမည်။ မျှော်လင့်ချက်ကို တစ်ပါတည်း ကြေညာ လိုက်သည်။ ကိုယ်တော်ကြေညာကျိန်ဆိုချက်မှာ ‘‘သင်နှင့်မိန်းမကိုလည်း ကောင်း၊ သင်၏အမျိုးအနွယ်နှင့် မိန်းမ၏ အမျိုး အနွယ်ကိုလည်းကောင်း၊ ငါသည် ရန်ငြိုးဖွဲ့စေမည်။ သူသည်သင်၏ ခေါင်းကိုကြိတ်လိမ့်မည်။ သင်သည်သူ၏ ဖနောင့်ကိုကြိတ်လိမ့်မည်’’ ဟုမိန့်တော်မူ၏ (ကမ္ဘာ၊ ၃း၁၅)။

‘‘ရန်ငြိုးဖွဲ့သည်’’ ဟုအဓိပ္ပာယ်ပြန်ဆိုထားသော ဟေဗြဲ ဝေါဟာရ၏ မူရင်းမှာ ‘‘ဧယဗါ့’’ ဖြစ်၍ ရှည်လျားသောအမှားအမှန် မဟာ တိုက်လှန်ပွဲကြီးမျိုးမဟုတ်ပါ။ ဘုရားရှင်သည် လူသားတို့၏စိတ်အတွင်း မိမိ၏ ကရုဏာတော်ကိုသွတ်သွင်းပေးခြင်းဖြင့် အပြစ်သည် မကောင်း ကြောင်းကို လူတို့သိရှိနားလည်ခြင်းသဘောဖြစ်သည်။ သဘာဝအားဖြင့် ကျွနု်ပ်တို့သည် လုံးဝကျရှုံးနေသူဖြစ်သည် (ဧဖက်၊ ၂း၁၊၅)။ ‘‘အပြစ်၏ကျွန်’’ (ရောမ၊ ၆း၂ဝ) ဖြစ်နေရသည်။ မည်သို့ရှိစေ၊ ဘုရားရှင်သွတ်သွင်းပေးတော်မူသော ကရုဏာတော်သည် ကျွန်ုပ်တို့ အသက်တာ၌ စာတန်ကိုတွန်းလှန်ချေမှုန်းပစ် ရန်၊ စာတန်ကို ရန်သူဟု သဘောပိုက်နိုင်ရန်အတွက်ဖြစ်လာသည်။ ထိုရန်ငြိုး ဖွဲ့ခြင်းသည် ဧဒင်မှ ပေးသောလက်ဆောင်ဖြစ်သည်။ ကိုယ်တော်၏ကယ်တင် တော်မူခြင်း ကရုဏာတော်ကို လက်ခံရန်ဖြစ်သည်။ ထိုပြောင်းလဲခြင်း ကရုဏာတော်နှင့် အသစ်ပြုပြင်သောတန်ခိုးတော်မရှိလျှင် လူသားထု တစ်ရပ်လုံးသည် စာတန်မာရ်နတ်၏ကျွန်ဘဝမှလွတ်လမ်းမရှိနိုင်ပါ။ စာတန်ပြုသမျှနုရမည့် အဖြစ်သာရှိနေပေမည်။

ဘုရားရှင်သည်တစ်ဆင့်ထပ်၍ တိရစ္ဆာန်ကိုယဇ်ပူဇော်ခြင်းဖြင့် မေရှိယ ကြွလာမည့်ကတိတော်ကို သက်သေပြခဲ့သည် (က၊ ၃း၂၁)။ ‘‘ဘုရားရှင် ညွန်ကြားသည်အတိုင်း အာဒံသည် ပထမဦးဆုံး တိရစ္ဆာန်ကို သတ်၍ ယဇ်ပူဇော် ရသောအခါ သူ၏စိတ်ခံစားချက် အလွန်နာကျင် ခဲ့ရသည်။ ဘုရားရှင်တစ်ပါးတည်းသာ ပေးနိုင်သော အသက်ကို အာဒံသည် လက်ကိုဆန့်၍သတ်ရမည့်အရေး၊မိမိ၏အပြစ်အတွက် အသေခံ ပေးရမည့်ယဇ်ကောင်အတွက်အရေးသည် အာဒံ အတွက် မသက်သာ လှပါ။ ပထမဦးဆုံးသေခြင်းကိုမြင်တွေ့ခံစားရသောအချိန် ဖြစ်သည်။ သွေးအလိမ်းလိမ်းနှင့်ဆန့်ငင်ဆန့်ငင် အသက်ငင် နေသော ယဇ်ကောင် ကိုကြည့်၍ သေခြင်းတရား၏နာကျင်မှုကို သဘော ပေါက်ရသည်။ သူသည် ဘုရားသခင်၏သားတော်ကိုသာ မျှော်လင့်စရာ ရှိတော့သည်။ သားတော်သည် ယဇ်ကောင်အဖြစ် လာရောက်အသေခံ ရမည်။ လူသားများအားလုံး၏ကိုယ်စား အပြစ်၏အခကို မိမိ၏ အသက်နှင့် ပေးဆပ်ရမည်’’

၂ကော၊ ၅း၂၁ နှင့် ဟေဗြဲ၊ ၉း၂၈ ကိုဖတ်ပါ။ ဧဒင်ဥယျာဉ်တော်မှ ပထမဦးဆုံးဖော်ပြချက်ကို အဆိုပါကျမ်းချက်များမှ မည်သို့သွန်သင် ထားသနည်း။

--------------------------------------------------------------------------------------------------

သူတို့သည်ဧကန်အမှန်သေရမည်ကို သိရှိသွားသည် (က၊ ၃း၁၉၊ ၂၂-၂၄)။ အာဒံနှင့်ဧဝသည် ဧဒင်ဥယျာဉ်တော်မှထွက်သွားရသည်။ သို့သော် သင်္ဘောသဖန်းရွက်ဖြင့် မိမိကိုယ်ကိုမလုံမခြုံကာကွယ်ခြင်းမျိုးမဟုတ်ပါ (က၊ ၃း၇)။ ဘုရားသခင်ကိုယ်တိုင်သားရေအဝတ်ကို သူတို့အတွက်စီမံ၍ ဝတ်ဆင် ပေးခဲ့သည် (က၊ ၃း၂၁)။ ဖြောင့်မတ်ခြင်းဖြင့် ဖုံးအုပ်ပေးသည့်ပုံပမာဖြစ်သည် (ဇာခရိ၊ ၃း၁-၅။ လုကာ၊ ၁၅း၂၂)။ သို့ဖြင့် နေရင်းနေရာဧဒင်ဥယျာဉ်တော် သို့ပြန်၍ပို့ဆောင်ပေးမည့် ဧဝံဂေလိ သတင်းကောင်းကို လူသားတို့အားဖော်ပြပေး ခဲ့သည်။

သောကြာနေ့ အောက်တိုဘာလ ၇ ရက်

ဆက်လက်လေ့လာရန်။

သေခြင်းနှင့်အနီးကပ်အတွေ့အကြုံများကို သုတေသန ပြုလေ့လာ ခဲ့ ကြသည်။ လူသည်သေသောအခါ မည်ကဲ့သို့ဖြစ်သနည်း။ နှလုံးရပ်သွား သည်နှင့် အသက်ရှူရပ်သွားသည်။ ပြန်၍ အသက် ဝင်လာလျှင် ထူးဆန်းသော အကြောင်းများကိုပြောနေတော့သည်။ အခြားနေရာတစ်ခုရောက်ရှိသွားပြီး အခြားသတ္တဝါများနှင့်တွေ့ဆုံသည်။ အချို့သောသူများမှာပင် နှစ်ရှည်ကြာစွာ သေလွန်ပြီး သွားသော ဆွေမျိုးများနှင့် ပြန်တွေ့ရသည်ဟုဆိုကြသည်။ အများ အပြားသောသူများ ခရစ်ယာန်များပင်ပါဝင်သည်။ သေခြင်းအကြောင်းကို နားမလည်ကြပါ။ သေခြင်းအကြောင်းနားမလည်သောကြောင့် ကြားရသော ထူးဆန်းသည့် စကားကို ဟုတ်နိုးနိုးအထင်ဖြင့် ဝိညာဉ်မသေနိုင်ဟူသောသီအိုရီ ကိုလက်ခံချင်ကြသည်။ မည်သို့ဆိုစေ၊ အရှင်းဆုံးသတိပေးခြင်းကို ပြုရန် လိုအပ်သည်။ အများစုသောသူသည် သေခြင်းနှင့် အနီးကပ်ဆုံး စမ်းသပ်မှုအတွင်း ပြန်လည်ပြောဆိုလာသောစကားများသည် နှစ်သိမ့်စကားများသာဖြစ်သည်ဟုဆို သည်။ ချစ်ခြင်း၊ ငြိမ်သက်ခြင်းနှင့် ကောင်းမြတ်ခြင်းစကားများဖြစ်သည်။ သို့သော် ထိုသူတို့သည် ခရစ်တော်ထံမှမည်သည့်ကယ်တင်ခြင်းသတင်းကောင်း ကိုမှ မကြားကြ ရပါ။ အပြစ်နှင့်ပတ်သက်သောစကားလည်းမကြားရပါ။ တရား စီရင်ခြင်းနှင့် ဆိုင်သောအကြောင်းလည်းမကြားရပါ။ ခရစ်ယာန် အသက်တာ ၏ ပြီးဆုံးပြီးနောက်ပိုင်း၌ ခရစ်ယာန်သွန်သင်ချက်များ တစ်ခွန်းတစ်စသွန်သင် ချက်ပါရှိသင့်ပါသည်မဟုတ်လော။ မသေဆုံးမီ ခရစ်ယာန်အတွေ့အဦကံများစွာ ရှိခဲ့ပါသည်။ ထိုစမ်းသပ်မှုအထဲ၌ ခရစ်ယာန်များပါဝင်နေပါလျက် အဘယ် ကြောင့် ကောင်းကင် နိုင်ငံတော် အကြောင်းကို ပြန်၍ပြောဆိုမှုမပြုပါသနည်း။ ခရစ်ယာန်တို့၏ သွန်သင်ချက်နှင့် ထိုစမ်းသပ်မှု၏ရလဒ်သည် လုံးလုံးကြီး ဆန့်ကျင်နေပါ သလား။ အဖြေမှာ သူတို့သည်ဧဒင်ဥယျာဉ်တော်အတွင်းမှ ဧဝအား လိမ်လည်ခဲ့သောသူ၏လိမ်လည်ခြင်းခံနေရခြင်းဖြစ်၍ ပုံစံ တစ်မျိုးတည်း ဖြင့် လိမ်နေခြင်းဖြစ်သည်။ (သင်ခန်းစာ ၁၁ ၌ဆက်လက်ရှုစားြကစို့)

-ဝ-